SKRIFTLIG FORESPØRGSEL E-1152/02

af Dominique Vlasto (PPE-DE) til Kommissionen

(22. april 2002)

Om: Undtagelse for cadmium og nikkel i batterier til elektriske køretøjer i forbindelse med bilag II i direktiv 2000/53/EF om udrangerede køretøjer

Det fastsættes i direktiv 2000/53/EF(1) om udrangerede køretøjer, at materialer og komponenter i køretøjer, der markedsføres efter den 1. juli 2003, ikke længere må indeholde bly, kviksølv, cadmium eller hexavalent chrom, bortset fra de tilfælde, der er omhandlet i bilag II.

I en pressemeddelelse af 6. marts 2002 meddelte Kommissionen, at den ville foreslå at forbyde cadmiumbatterier i elektriske køretøjer fra udgangen af 2005. I forslaget om ændring af bilag II fastsættes det, at Kommissionen for at bevare eksistensen af elektriske køretøjer skal tage hensyn til, om der findes alternativer til cadmium i batterier til elektriske køretøjer, og at den skal offentliggøre sine konklusioner inden den 31. december 2004, hvor der skal træffes afgørelse om, hvorvidt markedsførelsen af cadmium-nikkel-batterier til elektriske køretøjer skal forlænges. Kan Kommissionen oplyse, hvorfor denne meddelelse kun delvis gengiver den trufne afgørelse og omtaler et forbud, der i 2004 kan tages op til fornyet behandling, hvis der ikke findes alternative teknologier?

Yderligere omtaler denne meddelelse kun forslaget om cadmium-nikkel-batterier, selv om der i bilag II nævnes 21 kategorier af materialer og komponenter. Kan Kommissionen oplyse, hvorfor den ikke redegør for sine forslag til de andre kategorier?

Det fastsattes allerede i direktiv 2000/53/EF, at Kommissionen med hensyn til cadmium i batterier til elektriske køretøjer skulle tage hensyn til eksistensen af alternativer samt nødvendigheden af at bevare eksistensen af elektriske køretøjer. Kan den redegøre for resultaterne af denne første evaluering?

Kan Kommissionen ligeledes oplyse, hvordan det kan forhindres, at en eventuel begrænsning af markedsførelsen af cadmium-nikkel-batterier i 2005 skader fremtidsudsigterne for elektriske køretøjer, når også de producenter, der udvikler de nye generationer af disse køretøjer, havde anmodet om en undtagelse indtil 2008?

Kan Kommissionen oplyse, hvorfor cadmium-nikkel-batterier ikke behandles på samme måde som blybatterier, der udgør det eneste industrielt disponible alternativ til elektriske køretøjer, dvs. med ubegrænset undtagelse?

Kan Kommissionen endelig oplyse, i hvilken medlemsstat og hos hvilken producent man i dag kan købe et 100 % elektrisk køretøj med en alternativ teknologi i stedet for cadmium-nikkel- eller blybatterier?

(1) EFT L 269 af 21.10.2000, s. 34.

Svar afgivet på Kommissionens vegne af Margot Wallström

(6. juni 2002)

Europa-Parlamentets og Rådets direktiv 2000/53/EF af 18. september 2000 om udrangerede køretøjer bestemmer, at materialer og komponenter i køretøjer, der markedsføres efter den 1. juli 2003, ikke må indeholde bly, kviksølv, cadmium eller hexavalent chrom, bortset fra de tilfælde, der er omhandlet i bilag II. Beslutningen om at forbyde cadmium i batterier til elektriske køretøjer blev truffet af Europa-Parlamentet og Rådet, da direktivet blev vedtaget.

Kommissionen ændrer regelmæssigt bilag II under hensyn til den tekniske og videnskabelige udvikling. I den forbindelse undersøger Kommissionen bl.a., hvilke anvendelser disse stoffer nu kan undgås i, og fastsætter i de tilfælde, hvor de ikke kan undgås, de maksimale koncentrationsværdier, der kan tolereres.

Kommissionen har for nylig udarbejdet et nyt forslag om ændring af bilag II på baggrund af en grundig videnskabelig og teknisk vurdering. Vurderingen byggede bl.a. på en ny teknisk undersøgelse af tungmetaller i køretøjer, foretaget af en ekstern konsulent, og Kommissionens egne undersøgelser. Kommissionen havde ligeledes haft en række møder med de berørte virksomheder og drøftelser med medlemsstaternes eksperter i det udvalg for tilpasning til den tekniske udvikling, som er omhandlet i direktivets artikel 11. Konsulentfirmaets undersøgelse findes på følgende web-adresse: http://europa.eu.int/comm/environment/waste/heavy_metals.pdf.

Cadmium i batterier til elektriske køretøjer er en af de anvendelser, der er evalueret af Kommissionen som et prioritetsspørgsmål. En stor del af de elektriske køretøjer i Europa har cadmiumbatterier. Kommissionens vurdering viste, at realistiske alternativer til cadmiumbatterier, f.eks. blyakkumulatorer, NiMH-batterier (nikkel-metalhydrid) og Li-ionbatterier (lithium-ion), allerede er på markedet eller kommer på markedet i nær fremtid.

Spørgsmålet om eksistensen af elektriske køretøjer efter en substitution af cadmium er drøftet indgående af Kommissionen både med erhvervslivet og med nationale eksperter på området. Det er i denne forbindelse kommet frem, at eksistensen af elektriske køretøjer vil være sikret også uden cadmium i batterier til elektriske køretøjer. Allerede i dag baserer flere bilfabrikanter sig på NiMH-batterier til serieproduktion af elektriske køretøjer. Eksempelvis markedsfører Toyota i Europa en 100 % elektrisk RAV4, som er udstyret med NiMH-batterier.

På denne baggrund nåede Kommissionen til enighed om erstatning af cadmium i batterier til elektriske køretøjer pr. 31. december 2005. Pressemeddelelsen af 6. marts 2002(1) handler kun om denne politiske enighed og ikke om ændringer af andre af anvendelserne i bilag II.

For at sikre eksistensen af elektriske køretøjer på markedet agter Kommissionen nøje at følge, hvordan erstatningen af cadmium i batterier i elektriske køretøjer forløber. Denne proces er allerede i gang og forventes at tage yderligere fart, når det ændrede bilag II træder i kraft. Ved udgangen af 2004 offentliggør Kommissionen sin analyse af erstatningsprocessen. Skulle den vise, at eksistensen af elektriske køretøjer på markedet er truet, vil Kommissionen muligvis foreslå, at undtagelsesperioden for cadmium i batterier i elektriske køretøjer forlænges.

Bly i batterier er en anden anvendelse, som er evalueret af Kommissionen som et prioritetsspørgsmål. De fleste biler med forbrændingsmotor, og de udgør størsteparten af alle registrerede køretøjer i Europa, har en blyakkumulator som startbatteri.

Kommissionens evaluering viste, i modsætning til evalueringen af cadmium i batterier til elektriske køretøjer, at der ikke findes realistiske alternativer til blyakkumulatorer på markedet, og at der ikke ventes at komme nogen erstatningsprodukter inden for en overskuelig fremtid. Derfor har Kommissionen foreslået at bibeholde undtagelsen for anvendelsen bly i batterier i bilag II uden tidsbegrænsning.

(1) IP/02/366.